Storbonden fra Borupgård ved Ingstrup, Flemming Fuglede Jørgensen har været ude i noget af en sag, efter han har videregivet fortrolige oplysninger fra Alm. Brands bestyrelseslokale til erhvervsmanden Søren Enggaard. Samme dag, som oplysningerne blev givet videre, kunne Søren Enggaard købe aktier hos forsikringsselskabet for knap en million kroner. Søren Enggaard har tidligere tilstået, men først nu har Flemming Fuglede Jørgensen også. Det oplyser Dagbladet Børsen, som har fået aktindsigt i anklageskriftet , og som Flemming Fulgede Jørgensens advokat har fortalt, at han vil acceptere en bøde. Ifølge anklageskriftet vil tilståelserne betyde, at sagen føres efter retsplejelovens paragraf 898. Paragraffen bruges, når tiltalte erkender sig skyldig. Flemming Fuglede Jørgensen sad i bestyrelsen hos Alm. Brand i tre år, indtil 2021 - samme år, som han blev oplyst om forsikringsselskabets salg til konkurrenten Codan. Opdaget på færge Samme dag, som han blev oplyst om salget ringede han til Søren Enggaard på færgen hjem til Nordjylland. Her kunne flere andre passagerer overhøre storbonden fortælle sin ven om handlen, som hurtigt betød, at han kunne købe aktierne. Blandt andet faldt opkaldet for ørerne af en journalist fra Jyllands-Posten, som hurtigt kunne konstatere, at der var snak om en handlen, inden aktiemarkedet vidste besked. “Det, jeg fortalte dig før, det må ikke komme videre, du må kraftedeme ikke sige det til nogen, så er det min røv,” skulle Flemming Fuglede Jørgensen blandt andet have sagt i telefonen, der ifølge journalisten var sat på medhør, oplyser Dagbladet Børsen. Anklagemyndigheden ville ifølge det oprindelige anklageskrift kun have givet Flemming Fuglede Jørgensen en bøde, mens Søren Enggaard skulle idømmes fængselsstraf. Den 8. maj kommer sagen for Retten i Aalborg.

Opsummering:
Nordjysk storbonde har valgt at tilstå i insider-sag, nu er sagen blevet til en tilståelsessag.